Jong Rus wen ATKV-spelathonDasha Levanets by die finaal van ATKV-Spelathon 2019. (Foto: Des Janse van Rensburg) Toe Dasha Levanets saam met haar ouers na Suid-Afrika geïmmigreer het, kon sy slegs Russies en Oekraïens en ŉ klein bietjie Engels praat, maar nóú is dié Rus ŉ Afrikaanse spelkampioen. Dasha, ’n matriekleerder aan die Hoërskool Ferdinand Postma in Potchefstroom, het gewys sy het ’n slag met tale toe sy die naweek die ATKV-Spelathon 2019 in die afdeling Afrikaans Eerste Addisionele Taal, graad 10 tot graad 12, gewen het. Dasha berei haar tans voor vir haar matriekeindeksamen en het saam met haar ouers na Suid-Afrika geïmmigreer toe sy ses jaar oud was. Haar huistaal is steeds Russies. “Dit is eerlikwaar skokkend. Ek het glad nie verwag dat ek so goed sou vaar nie. Ek was baie bly,” sê Dasha. “Ek was in ’n Afrikaanse kleuterskool en dit is waar ek geleer het om Afrikaans te praat,” vertel sy. Oor haar belangstelling in Afrikaans sê Dasha dat dit vir haar waardevol was om Afrikaans te leer. “Daar is so baie mense wat Afrikaans praat. Dit is nie net ’n modus van kommunikasie nie, maar dra ook kultuur en erfenis oor. Dis ’n fassinerende en kultuurryke taal.” Jolanda Rosin, Dasha se Afrikaansonderwyseres, kan nie uitgepraat raak oor Dasha se talent nie. “Sy is vir tale aangelê. Ek het nog nooit so iets gesien nie. Dasha is begaafd en leergierig.” Dasha is nog nie seker wat sy ná matriek gaan doen nie, maar stel belang in forensiese rekeningkunde en dataontginning.